A fost Culianu turnător al savantului Mircea Eliade? (11) 


În anul când Noica a fost elibe- 
rat din temnița politică (împreună cu 
toate cadavrele vii care supraviețuiseră 
constrângerilor prin tortură, foame şi frig 
ale regimului de exterminare de după 
gratii), Virgil lerunca se întreba retoric 
dacă „spectrul crimei” împotriva istori- 
cului Gheorghe Brătianu şi a filozofului 
Mircea Vulcănescu nu însoţeşte, oare, 
pe niciunul dintre „trimişii de stăpânire?” (Virgil Ierunca, 
Românește, 1964, ed.Il-a 1991, p.58; vezi şi dr. Florin Mătres- 
cu, Holocaustul roșu, vol.I-II, Ed. Irecson, Bucureşti, 2008, 
1430p.). Subiectul temniţelor politice fiind în comunism o 
temă tabu, abia după 1990 s-a mai aflat câte ceva de cele 
două milioane de români (vezi Românii în știința și cultura 
occidentală, SUA, 1992, p.207) schingiuiţi în temniţele cu 
care ocupantul sovietic împânzise țara, precum şi de grozăviile 
suferite de românii bucovineni şi basarabeni deportaţi cu su- 
tele de mii în Siberia (Ceauşescu le vorbea ruşilor de cca 1,5 
milioane de victime româneşti din provinciile întâi eliberate 
de români, apoi iar ocupate de Rusia sovietică). În schimb, în 
Europa de vest acestea erau lucruri pe care asistentul de română 
de la Groningen (dacă n-ar fi avut creierul bine spălat) le putea 
afla din memorialistica detenţiilor politice ale românilor care 
au reușit să publice astfel de cărți în vest. 

Dresat din ţară să-i încondeieze pe „fasciștii fugiți” care 
au criticat „raiul” comunist (vezi articolele anti-comuniste 
publicate în revistele exilului românesc), Culianu a boicotat 
cât a putut colaborarea propusă de Eliade în 1982 la volumul 
Dialoguri întrerupte, care ar fi fost să fie despre literatura 
eliadescă şi nu despre „anii treizeci” (apud. Z. Ornea) cum o 
tot cârmea tânărul. 

Pe 19 octombrie 1978 asistentul de română se văita 
savantului Eliade că poetul Horia Stamatu „a trimis la toată 
lumea” o traducere a articolului său „însoţită de un comentariu 
de 27 p.”. Cenzurată cu mare grijă şi după patru decenii, lunga 
scrisoare de 27 de pagini ajunsă la Eliade, la Virgil Ierunca, 
Sanda Stolojan, Leonid M. Arcade, Paul Miron, Alexandru 
Lungu, probabil şi la Vintilă Horia încă n-a fost făcută publică, 
să nu „umbrească” statuia de mucava ridicată lui Culianu după 
ce Securitatea I-a asasinat. În 1990 Ion Petru Culianu încă se 
mai războia cu marele poet decedat în anul sărbătoririi lui 
Eminescu la Paris. Jurnalistul politic scrisese că „poetul... eli- 
berat din lagărul nazist de la Buchenwald... a murit crezând că 
crede în Dumnezeu şi trimițând în dreapta şi-n stânga epistole 
de 72 de pagini” (cf. I.P. Culianu, Păcatul împotriva spiritului. 
Scrieri politice, laşi, 2005, ediţia a doua, p.147). 

Un anchetator securist i-a spus teologului Teodor M. 
Popescu: „Eşti legionar pentru că ești teolog. Şi fiind teolog, 
eşti anti-comunist. lar a fi anti-comunist înseamnă a fi legio- 
nar”. Supravieţuitor al temniţei politice, teologul profesor a 
fost bătut de securiști la 80 de ani şi a murit la scurt timp după 
aceea. Martirizat prin torturare de către Securitate la 79 de 
ani a fost şi Părintele Arsenie Boca, decedat pe 28 noiembrie 
1989 (vezi Isabela Vasiliu-Scraba, Martiriul Sfântului Arsenie 
Boca, un adevăr ascuns la Centenarul sărbătorit la Mânăstirea 
Brâncoveanu, URL https://isabelavs2.wordpress.com/parinte- 
le-arsenie-boca/isabelavs-martiriul7-boca/21 ). 

În opinia indo-europenistului Cicerone Poghirc, Dum- 
nezeu i-ar fi trimis lui Horia Stamatu „cel mai mare dar pe 
care îl poate avea omul în clipa din urmă: trecerea fără durere, 
în somn” (vezi vol.: O viață în exil: Horia Stamatu, ediţie 
prezentată şi îngrijită de Matei Albastru, București, 1998, 
p.73). Doar scriitorului L. Arcade soția poetului i-a povestit 
cum l-a văzut ultima oară ascultându-l pe Bach, „mâncând 
pâine şi bând un pahar de vin, ceea ce nu făcuse de ani de zile 
(vinul fiindu-i interzis)... Cum a scris aşa a trăit Horia Stamatu 
şi aşa a murit” (ibidem, p. 79). 

Un securist îi spusese lui Petre Ţuţea că ei sunt pricepuți 
la ridicări de statui post-mortem. Dar întâi bătrânul filozof Petre 
Tuţea să le „facă plăcerea să moară” notează fostul deținut 
politic Gabriel Gheorghe (vezi Petre Țuţea intre legendă și 
adevăr, București, 2001, p. 99). 

În ce-l priveşte pe academicianul Eliade, care l-a tot 
susținut şi încurajat mai bine de zece ani pe tânărul asistent de 
română de la Groningen, credem că acesta nu s-a putut aștepta 
din partea lui Culianu la etichetarea drept „fascist”, etichetă pe 
care Culianu încă i-o mai aplica la un an de la moarte traducăto- 
rului lui Juan de la Cruz. Ștampilarea aşa-zisului său „maestru” 
Eliade a fost argumentată în 1983-1984 printr-un raționament 
similar cu cel folosit de anchetatori în camerele de tortură ale 
închisorilor comuniste, apoi îndosariate de Securitate, spre a 
fi vehiculate după 1990 de toți semi-docţii cu felurite pata- 
lamale în locul unui minim discernământ (http://xww. clipa. 
com/a7934-Isabela-Vasiliu-Scraba-Eliade-si-detractorii-lui- 
sau-Rafuiala-oamenilor-de-r226-nd-cu-omul-superior.aspx ). 

Am văzut argumentele formulate de un „specialist”, i.e. 
acel anchetator securist „conversând” cu teologul Teodor M. 
Popescu schingiuit (ca şi Părintele Arsenie Boca) pe la 80 
de ani. Lăsând de-o parte anti-comunismul marelui istoric al 
religiilor, argumentarea lui Culianu (după care religia ar fi un 

produs al minţii omeneşti) apare azi destul de asemănătoare 
cu cea uzată de securiştii atei cu ocazia anchetărilor: 

Savantul Mircea Eliade ar fi fost legionar pentru că „în 
1927 îşi mărturiseşte intenţia de a deveni ortodox” (I.P. Culia- 
nu). Atunci a primit (de la Profesorul Nae Ionescu) asigurarea 
că «un român se naște întotdeauna ortodox. Ortodoxia este o 
viziune asupra lumii moştenită din naştere. O putem avea ori 
nu, însă e foarte dificil s-o dobândim (M. Eliade, Memorii, 
vol.I). 

După asocierea ortodoxie-legionarism, loan Petru Cu- 
lianu invocă „prietenia lui Eliade cu Ernst Jiinger, fondarea 
revistei Antaios, faptul că a fost tradus în italiană de Julius 
Evola şi apartenenţa la direcţia revistei La Droite”. Concluzia 
o trage dintr-o vagă înşirare de genul: (a) Etica ortodoxă ar fi o 
„fosilă vie care seamănă în aparenţă cu unele dintre idealurile 
dreptei occidentale a cărei esenţă o contrazice totuşi prin alte 
aspecte” (I.P.Culianu, Mircea Eliade și broasca țestoasă cu 
un singur ochi); (b) „Cred că Eliade se consideră el însuşi ca 
aparținând dreptei în aceeaşi măsură în care Nae Ionescu se 
credea pe sine ortodox” (I.P.Culianu, ibid.) 

Articolul Mircea Eliade şi broasca țestoasă cu un singur 
ochi, cu desfăşuratele fantezii istorice pedagogic etalate în 
1947 de Roller şi după trei decenii de Culianu (care se pare că 
înghiţea pe nemestecate orice) i-a servit din păcate în 1987 şi 
americanului Mac Ricketts să se informeze despre România 
interbelică a cărei istorie îi era complet necunoscută. 

Savantul Mircea Eliade, care trăise în Bucureştiul ocupat 
de nemți în primul război mondial, trebuie să se fi crucit citind 
în 1979 opinia asistentului de română care era convins că 
realizarea unităţii noastre naţionale (vezi Mircea Vulcănescu, 
Războiul pentru întregirea neamului, Bucureşti, Ed. Saecu- 
lum 1.0, 1999, „cea mai clară, mai bine documentată şi mai 
sistematic organizată monografie asupra acestui subiect”, cf. 
Mircea Eliade), nu s-a făcut cu jertfele armatei române ci ne-ar 
fi venit pe tavă, «dictată» dinafară, «după ce se încheiase de 
fapt pacea de la Buftea» (vezi Isabela Vasiliu-Scraba, Micșo- 
rarea lui Eliade şi gonflarea lui Culianu odată cu traducerea 
volumului: Mircea Eliade, Dictionnaire des Religions (Paris, 
1990); https://isabelavs2.wordpress.com/mircea-eliade/isabe- 
lavs-culianugonflat19/ ). 

Se ştie că după ocuparea României de către armata lui 
Stalin, istoria ne-a fost contrafăcută la comanda ocupanților 
sovietici, întâi de cel făcut academician după întemnițarea 
politică a adevăraților academicieni, apoi de către Zigu Ornea 
care „îl denunță Securităţii pe Noica şi-l aruncă în puşcărie” 
(vezi loan Ţicalo, Dimensiunea creștină a operei lui Noica, 
în „Bucovina literară”, nr. 5-6 (303-304), mai, iunie 2016, p. 
59). Un fost deţinut politic (rabinul dr. David Şafran) obser- 
vase că în România comunistă „evreii dădeau lecţii politice 
poporului român comentând şi răstălmăcind epoca 1920-1948” 
(vezi „Istorie trucată în loc de filozofie, sau, Prejudecăţi în loc 
de judecăţi”, în vol.: Isabela Vasiliu-Scraba, Contextualizări. 
Elemente pentru o topologie a prezentului, Slobozia, 2002, 
pp.117-128). 

Printr-un mecanism greu de explicat, fostul comunist 
Culianu escamotează moartea prin torturare după gratii a per- 
sonajului Petre Biriş din romanul eliadesc Noaptea de Sânziene 
la care face referire în textul său din 1978 cuprins de Constantin 
Tâcu în caietul (nr.33) de omagiere a celui distins cu „Legiunea 
de onoare” şi premiat de Academia Franceză (L'Erne: Mircea 
Eliade, Paris, 1978, p. 208; vezi şi Isabela Vasiliu-Scraba, Mis- 
terul totalității la două personaje ale romanului Noaptea de 
Sânziene: Călugărul Anisie (/Arsenie Boca) și filozoful Petre 
Biriş (/Mircea Vulcănescu): https://isabelavs2.wordpress.com/ 
parintele-arsenie-boca/personajroman/ ). Destul de ciudat în 
textul său mai este şi pasajul referitor la dispersarea lui Eliade 
între două lumi, ca exilat român „livre au chantage le plus 
infâme, celui de la mort civile” (p. 208). 

Ideea vulnerabilităţii lui Eliade care n-a renunţat la 
cetăţenia sa română se regăseşte oarecum și în dosarul de ur- 
mărire securistă a marelui savant. După ce începuse „curtarea” 
renumitului savant Eliade însoţită de o insistentă invitare în 
țara comunistă, într-o notă din 1969 se poate citi că Mircea 
Eliade „evită să vină în ţară... în primul rând fiindcă nu are 
certitudinea securităţii sale personale, el nefiind cetățean al 
altei ţări” (Mircea Eliade în Arhiva Securității, 2008, p.83). 

Fiindcă i-a fost în mod intenţionat ascuns articolul cu 
ţestoasa chioară, Mircea Eliade nu şi-a putut probabil imagina 
ținta atacurilor lui Culianu invocând „fosila vie a eticii orto- 
doxe” şi „fatalitatea amprentei trecutului, nu numai amprenta 
ortodoxiei” (vezi Mircea Eliade und die blinde Schildkroete, 
pp.216-243 din volumul apărut în 1984: Die Mitte der Welt). 
Marele savant nu-şi putea închipui nici minimalizarea succe- 
sului său în lumea academică occidentală din textul lui Andrei 
Pleşu (ani de zile bursier Humboldt în Germania capitalistă), 
articol difuzat şi în Italia prin volumul îngrijit de M. Mincu 
după moartea lui Eliade, unde Culianu figurează cu... Mircea 
Eliade e la longa lotta contro il razzismo. 

Ambii tineri (Culianu şi Pleșu) îl periaseră pe Mircea 
Eliade cu vorbe lingușitoare prin scrisori: „Încerc a nu-l trăda 
niciodată pe adevăratul M. Eliade care rămâne pentru mine 


exemplul cel mai frumos al acestor vremuri tulburi... vă mai 
exprim încă o dată recunoştinţa pentru a 1001-a dovadă de 
bunătate pe care mi-o daţi” îi scria asistentul de la Goningen 
pe 4 aprilie 1984. Epistolele expediate de muzeograful de la 
Tescani savantului de renume mondial (menționate în 1983 în 
Jurnalul de la Păltiniş) n-au fost publicate, probabil din pricina 
unui ton la fel de linguşitor (vezi „Mircea Eliade Papers” de 
la Chicago: https://www.lib.uchicago.edu/e/scrc/findingaids/ 
view.php?eadid=ICU.SPCL.ELIADEM ). 

In aprilie 1984 ieşise deja volumul Die Mitte der Welt 
(Frankfurt am Main, Syndicat, 1984) cuprinzând contribuțiile 
celor doi foşti traducători de Rudolf Steiner la Sinaia, în vila 
homosexualului George Bălan (vezi amintirile lui A. Pleșu 
despre I.P. Culianu publicate în volum de un informator de 
Securitate: Sorin Antohi). Antologia îngrijită de H.P. Duerr 
(ieşită la „Syndicat”) este semnalată pe ocolite de asistentul 
profesorului Noomen care credea că păcăleşte pe cineva când 
desemna atacurile sale ca „apărări”: 


„De la Paris îmi sosesc zvonuri, legate de Die Mitte der 
Welt, că iarăşi am făcut o stângăcie şi nepotrivită încercare să 
vă... apăr” (L.P. Culianu către academicianul Mircea Eliade, 
4 aprilie 1984). 


Dresat cu aceleaşi minciuni istorice care-l făcuseră pe 
comunistul George Ivaşcu să mintă fără jenă că l-ar fi văzut 
pe Eliade cu pistolul la brâu îmbrăcat în cămaşă verde (Mircea 
Eliade în arhiva Securităţii, 2008, p. 204), jurnalistul loan 
Petru Culianu a inventat şi el că la Buchenwald poetul mistic 
Horia Stamatu (1912-1989) ar fi „asistat la dispariţia progresivă 
a colegilor de detenţie evrei, țigani şi homosexuali, pe care din 
principiu îi ura şi disprețuia” (art. „O şansă unică”, în Lumea 
liberă românească, New York, nr. 106, 6 oct. 1990). 

Dacă ar fi citit „recenzia” securistă a manuscrisului con- 
fiscat scriitorului Nicolae Steinhardt, lui Culianu poate i s-ar 
mai fi clătinat ideile fixe, prejudecățile bine inoculate. lată ce 
scriau în 1984 securiştii după citirea „Jurnalului fericirii”: „În 
mod cu totul surprinzător, mai ales ținând seama de originea 
evreiască a autorului, cei mai umani și cumsecade oameni 
întâlniți în închisori sunt legionarii, colegi de celulă care l-au 
ajutat în grele ocazii” (vezi revista „Rost” din 2003). 

În România cripto-comunistă de după 1990 atât numele 
lui Culianu cât şi al lui Pleşu apăreau mediatizate cu insistență 
de Revista „22” a Grupului de Dialog Social format în jurul 
fostului stalinist Silviu Brucan, care în tinereţe ceruse prin 
„Scânteia” moartea istoricului George Brătianu (Isabela Va- 
siliu-Scraba, La Centenarul Marii Uniri, o privire filozofică 
asupra istoriei României, https://isabelavs2.wordpress.com/ 
articole/romania 191 8-2018/ ). Dar diferenţa dintre cei doi 
devenise între timp uriaşă. Fiindcă loan Petru Culianu abia 
ajunsese pe punctul de a-și îndeplini visul de o viaţă de a 
preda la universitatea unde Eliade predase istoria religiilor 
trei decenii, în timp ce muzeograful de la Tescani deja pri- 
mise de la președintele Ion Iliescu portofoliul ministerial 
care-i fusese pregătit încă din 1987, cum apare pe o casetă de 
la „Radio Europa liberă” (cf. Ion Varlam, Pseudo-România, 
Bucureşti, 2004, p.85). O altă deosebire, deloc neglijabilă, 
a constat în tonul lingușitor de pe stenogramele înregistrînd 
vorbele ministrului Pleşu către preşedintele Ion Iliescu şi 
tonul extrem de ireverențios față de preşedintele Ion Iliescu 
adoptat în Lumea liberă românească de jurnalistul politic I.P. 
Culianu (1950-mai1991), preşedinte care ar fi spus (apud. 
Tereza Culianu) după asasinatul de la Chicago că victima a 
fost „un destabilizator”. 

Pe 4 iunie 1987 Mac Ricketts îi ceruse profesorului de 
română I.P. Culianu (aflat în an sabatic, adică în anul în care îşi 
lua salariul fără a fi necesară prezenţa sa la Catedra de Limbi 
romanice a lui Noomen) o copie xerox a articolului Mircea 
Eliade und die blinde Schildkroete (traducere din engleză 
în germană de Udo Rennert, în vol. Die Mitte der Welt). Cu 
ajutorul textului scris de Culianu (pe care probabil că nu-l 
imaginase „dresat” de spiritul vremii trăite în comunism), 
Ricketts (căruia marele savant îi povestise întreaga sa viață) 
intenţiona în 1987 să pregătească un referat pe tema Eliade 
și Legiunea pentru întâlnirea anuală a American Academy of 
Religion din luna decembrie (cf. S. Antohi). 

Încercând derularea inversă a evenimentelor ce au prece- 
dat cu vreo doi ani moartea savantului Mircea Eliade, memo- 
rabilă ne-a părut deplasarea lui la Groningen în toamna anului 
1984 (când lui Culianu îi apăruseră cele două volume la Paris). 

Ca să poată citi perfidul atac cuprins în articolul Broasca 
festoasă cu un singur ochi (din volumul Die Mitte der Welt, 
articol inexistent în arhiva de la Chicago inventariată de 
Ricketts după decesul lui Mircea Eliade în 1986) academi- 
cianul Eliade s-a hotărât să-l viziteze acasă pe asistentul de 
română de la Groningen, deși deplasările îi erau dificile din 
cauza vârstei şi mai ales a reumatismului său de stadiu foarte 
înaintat. 

